ደቡብ አፍሪቃ ከአፓርታይድ አገዛዝ መውደቅ በኋላ ለአፍሪቃውያን የስራ እና የእድል ምድር ሆና በርካታ ስደተኞችን ተቀብላለች። ከሌሎች የአፍሪቃ አገራት የርስ በርስ ጦርነት እና ግጭት እንዲሁም በየአገሮቻቸው ከሚደርስባቸው ፖለቲካዊ ጫና የሸሹ አፍሪቃውያን በደቡብ አፍሪቃ የተሻለ የስራ እድል እና ገቢ ማግኘት አገሪቱን የስደተኞች መዳረሻ አድርጓት ቆይቷል። ይሁንና ደቡብ አፍሪቃ ሁልጊዜም ለስደተኞች ገነት አልነበረችም። በጎርጎሮሳዊው 2008 ዓ.ም. በተቀሰቀሰ ተመሳሳይ ተቃውሞ እንኳ 62 ሰዎች ህይወታቸውን አጥተዋል። የደቡብ አፍሪቃ ፖለቲከኞች «ቀስተ-ደመናዋ አገር» ያሏት አገር አሁንም ሆነ ወደ ፊት ለስደተኞች ምቹ ለመሆኗ ጥርጣሬ ነግሷል። አቶ ኤልያስ ወርቁ በደቡብ አፍሪቃ የሚገኙ ኢትዮጵያውያን አመት እየጠበቀ የሚያገረሸውን የደቡብ አፍሪቃ ተቃውሞና ጥቃት ትኩረት ሰጥቶ በመከታተል ራሳቸውን ከአደጋ ሊጠብቁ ይገባል ብለዋል።
